**Tren de noapte**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

a mai rămas iubire, a mai rămas şi moarte

a mai rămas ecoul, am mai rămas şi noi,

biletul de adio la un final de carte

şi-un tren ce se nu se-ntoarce vreodată înapoi

când marii singuratici în primăvara rece

se –ascund adânc în sine de teama vreunui nor,

o umbră–ngenunchează când alta vrea să plece

şi-un felinar în gară a îngheţat de dor

când ochii se sfărâmă în limpezimi de piatră

în zarea fără capăt, pe drumul ocolit

se sinucid speranţe pe-o linie ferată

în aşteptarea lungă cam cât un infinit

dar nimeni nu-i acolo în depărtarea surdă,

la capătul de linii, în ştersul anotimp,

doar marii singuratici prin gara muribundă

suscită o iubire la margine de timp

luminile sunt stinse-n oraşe ferecate

şi idealuri frânte se clatină pe culmi

mai trec nişte destine cu trenul cel de noapte

prin cea mai veche gară ce-mparte două lumi